REPUBLIKA HRVATSKA



VARAŽDINSKA ŽUPANIJA

OPĆINA PETRIJANEC

OPĆINSKO VIJEĆE

KLASA: 363-03/19-01/3

URBROJ: 2186-06-01/19-24

Petrijanec, 31. siječnja 2019.

Na temelju članka 95. stavka 1. Zakona o komunalnom gospodarstvu (»Narodne novine«, broj 68/18 i 110/18) i članka 28. Statuta Općine Petrijanec (»Službeni vjesnik Varaždinske županije«, broj 16/13 i 52/17) Općinsko vijeće Općine Petrijanec na 15. sjednici održanoj dana 31. siječnja 2019. godine, donosi

**ODLUKU**

**o komunalnoj naknadi**

1. **OPĆE ODREDBE**

Članak 1.

Ovom se Odlukom uređuje obveza plaćanja komunalne naknade, a sadrži odredbe:

1. područje zona u Općini Petrijanec (u nastavku teksta: Općina) u kojima se naplaćuje komunalna naknada
2. koeficijent zone za pojedine zone u Općini (Kz)
3. koeficijent namjene nekretnine (Kn)
4. vrijednost boda komunalne naknade (B)
5. obveznici plaćanja komunalne naknade
6. obračun komunalne naknade i rok plaćanja komunalne naknade
7. nekretnine koje su u potpunosti ili djelomično oslobođene od plaćanja komunalne naknade
8. uvjeti za djelomično ili potpuno oslobođenje od plaćanja komunalne naknade

Članak 2.

Komunalna naknada je prihod proračuna Općine Petrijanec, a plaća se za održavanje komunalne infrastrukture.

Komunalna naknada je novčano javno davanje koje se plaća u korist Proračuna Općine i koristi se za financiranje održavanja i građenja komunalne infrastrukture, a na temelju odluke Općinskog vijeća može se koristiti i za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu Općine ako se time ne bi dovelo u pitanje mogućnost održavanja i građenja komunalne infrastrukture.

1. **PODRUČJE ZONA U OPĆINI U KOJIMA SE NAPLAĆUJE KOMUNALNA NAKNADA**

Članak 3.

Područje zona u Općini u kojima se naplaćuje komunalna naknada određuje se s obzirom na uređenost i opremljenost područja komunalnom infrastrukturom.

Članak 4.

Ovisno o stupnju opremljenosti objektima i uređajima komunalne infrastrukture, u Općini Petrijanec određuju se ukupno dvije zone za utvrđivanje visine komunalne naknade:

1. **ZONA**

**Naselje Petrijanec:**

* Ulica Vladimira Nazora
* Ulica Ivana Gorana Kovačića
* Športska ulica
* Vrtna ulica
* Butina
* Ulica Alojzija Stepinca
* Ulica Matije Gupca
* Ulica braće Radić
* Dravska ulica
* Ulica Ante Starčevića
* Ulica Andrije Hebranga
* Zelendvorska ulica
* Ulica Miroslava Krleže
* Trg svetog Petra
* Ulica bana Jelačića
* Ulica Zrinskih i Frankopana

**Naselje Strmec Podravski:**

* Ulica braće Radić
* Vidovićeva ulica
* Odvojak uz Banfića
* Podravska ulica
* Trg svetog Nikole

**Naselje Zelendvor:**

* Ulica Ljudevita Gaja
* Ulica Grofova Bombelles
* Spoj Ulica Ljudevita Gaja i Ulica Grofova Bombelles

**Naselje Nova Ves Petrijanečka:**

* Ulica Florijana Bobića
* Ulica Hinka Krizmana
* Ulica Rade Končara
* Vidovečka ulica
* Ulica Ljudevita Gaja

**Naselje Družbinec:**

* Dravska ulica
* Vrtna ulica
* Prvomajska ulica
* Komarska ulica
* Livadarska ulica

**Naselje Majerje:**

* Ulica Stjepana Radića
* Ulica Đure Basaričeka
* Ulica Ljudevita Gaja
* Ulica Matije Gupca
* Novoveška ulica
* Radnička ulica
* Bombellesova ulica

1. **ZONA**

**Naselje Petrijanec:**

* Odvojak Zelendvorske ulice
* Nova ulica

**Naselje Majerje:**

* Ulica Matije Gupca - dio (tzv. – „Ovčarnica“)
* Vrtna ulica

**Naselje Strmec Podravski:**

* Odvojak Vidovićeve ulice prema Podravskoj ulici

**Naselje Zelendvor**

* Zapadni odvojak Ulice Grofova Bombelles

1. **KOEFICIJENT ZONE ZA POJEDINE ZONE U OPĆINI**

Članak 5.

Za područje I. zone određuje se koeficijent zone (Kz) – 1,00

Za područje II. zone određuje se koeficijent zone (Kz) – 0,70

1. **KOEFICIJENT NAMJENE NEKRETNINE**

Članak 6.

Koeficijent namjene (Kn) ovisno o vrsti i namjeni nekretnine kao i poslovnoj djelatnosti koja se obavlja utvrđuje se:

1. stambeni prostor koeficijent 1,00
2. stambeni i poslovni prostor koji koriste neprofitne udruge građana koeficijent 1,00
3. garažni prostor koeficijent 1,00
4. poslovni prostor koji služi za proizvodne djelatnosti koeficijent 2,00
5. poslovni prostor koji služi za djelatnosti koje nisu proizvodne koeficijent 4,00
6. građevinsko zemljište koje služi obavljanju poslovne djelatnosti

koje su proizvodne koeficijent 0,20

1. građevinsko zemljište koje služi obavljanju poslovne djelatnosti

koje nisu proizvodne koeficijent 0,40

1. neizgrađeno građevinsko zemljište koeficijent 0,05

Za poslovni prostor i građevinsko zemljište koje služi u svrhu obavljanja poslovne djelatnosti kad se poslovna djelatnost ne obavlja više od šest mjeseci u kalendarskoj godini primjenjuje se koeficijent namjene za neizgrađeno građevinsko zemljište 0,05.

1. **VRIJEDNOST BODA KOMUNALNE NAKNADE**

Članak 7.

Vrijednost boda za obračun komunalne naknade (B) odlukom određuje Općinsko vijeće koju donosi do kraja mjeseca studenoga tekuće godine s primjenom od 01. siječnja iduće godine.

U slučaju da Općinsko vijeće ne donese odluku iz stavka 1. ovoga članka primjenjuje se vrijednost boda prema odluci koja je na snazi u prethodnoj kalendarskoj godini.

1. **OBVEZNICI PLAĆANJA KOMUNALNE NAKNADE**

Članak 8.

Komunalna naknada plaća se za:

1. stambeni prostor
2. garažni prostor
3. poslovni prostor
4. građevinsko zemljište koje služi u svrhu obavljanja poslovne djelatnosti,
5. neizgrađeno građevinsko zemljište

Komunalna naknada plaća se za nekretnine iz stavka 1. ovog članka koje se nalaze na području na kojem se obavljaju komunalne djelatnosti održavanja nerazvrstanih cesta i održavanja javne rasvjete i koje su opremljene najmanje pristupnom cestom, niskonaponskom električnom mrežom i vodom prema mjesnim prilikama te čini sastavni dio infrastrukture Općine Petrijanec.

Građevinskim zemljištem koje služi obavljanju poslovne djelatnost smatra se zemljište koje se nalazi unutar ili izvan granica građevinskog područja, a na kojem se obavlja poslovna djelatnost.

Neizgrađenim građevinskim zemljištem smatra se zemljište koje se nalazi unutar granica građevinskog područja na kojemu se u skladu s propisima kojima se uređuje prostorno uređenje i gradnja mogu graditi zgrade stambene ili poslovne namjene, a na kojima nije izgrađena zgrada ili na kojemu postoji privremena građevina za čiju izgradnju nije potrebna građevinska dozvola.

Neizgrađenim građevinskim zemljištem smatra se zemljište na kojem se nalazi ruševina zgrade.

Članak 9.

Obveznik plaćanja komunalne naknade je fizička ili pravna osoba koja je vlasnik ili korisnik nekretnine iz stavka 1. članka 8. ove Odluke.

Korisnik nekretnine iz stavka 1. članka 8. ove Odluke plaća komunalnu naknadu u slučaju:

1. da je preuzeo ispunjenje obveze plaćanja komunalne naknade pisanim ugovorom (ugovorom o najmu, ugovorom o zakupu ili ugovorom o korištenju nekretnine bez naknade ili drugim ugovorom o korištenju nekretnine bez naknade ili drugim ugovorom kojim su uređeni međusobni odnosi vlasnika i korisnika nekretnine, a iz koje isprave je vidljivo da je korisnik preuzeo ispunjenje predmetne obveze)
2. da nekretninu koristi bez pravne osnove (pošten posjednik)
3. da se ne može utvrditi vlasnik nekretnine iz stavka 1. članka 8. ove Odluke

U slučaju preuzimanja obveze plaćanja komunalne naknade korisnika pisanim ugovorom vlasnik nekretnine solidarno jamči za plaćanje komunalne naknade.

Članak 10.

Obveza plaćanja komunalne naknade nastaje:

* danom izvršnosti uporabne dozvole odnosno danom početka korištenja nekretnine koja se koristi bez uporabne dozvole
* danom sklapanja ugovora kojim se stječe vlasništvo ili pravo korištenja nekretnine
* danom pravomoćnosti odluke tijela javne vlasti kojim se stječe vlasništvo nekretnine
* danom početka korištenja nekretnine koja se koristi bez pravne osnove.

Članak 11.

Obveznik plaćanja komunalne naknade dužan je u roku od 15 dana od dana nastanka promjene osobe obveznika istu promjenu kao i sve ostale promjene podataka bitnih za utvrđivanje obveze plaćanja komunalne naknade (promjenu površine, promjenu namjene i ostalo) prijaviti Jedinstvenom upravnom odjelu Općine.

Ako obveznik plaćanja komunalne naknade ne prijavi obvezu u slučaju promjene podataka iz stavka 1. ovoga članka u propisanom roku dužan je platiti komunalnu naknadu od dana nastanka obveze.

1. **OBRAČUN KOMUNALNE NAKNADE**

Članak 12.

Komunalna naknada obračunava se po četvornome metru (»m2«) površine nekretnine za koju se utvrđuje obveza plaćanja komunalne naknade i to za:

1. stambeni, poslovni i garažni prostor po jedinici korisne površine koja se utvrđuje na način propisan Uredbom o uvjetima i mjerilima za utvrđivanje zaštićene najamnine
2. građevinsko zemljište koje služi obavljanju poslovne djelatnosti i neizgrađeno građevinsko zemljište po jedinici stvarne površine.

Članak 13.

Iznos komunalne naknade (Ikn) po četvornom metru (m2) utvrđuje se množenjem koeficijenata zone (Kz), koeficijenta namjene (Kn) i vrijednosti boda komunalne naknade (B).

Godišnji iznos komunalne naknade utvrđuje se množenjem površine nekretnine za koju se utvrđuje obveza plaćanja komunalne naknade i iznosa komunalne naknade po četvornome metru (m2) površine nekretnine.

Članak 14.

Obveza plaćanja komunalne naknade utvrđuje se rješenjem Jedinstvenog upravnog odjela Općine.

Rješenje Jedinstveni upravni odjel donosi po službenoj dužnosti.

Jedinstveni upravni odjel donosi rješenje o komunalnoj naknadi do 31. ožujka tekuće godine u slučaju promjene obveznika ili u slučaju nastalih promjena koje se odnose na obvezu plaćanja komunalne naknade (promjene površine, promjenu namjene ili drugi podatak koji je bitan za obračun komunalne naknade), a koje su obveznici dužni prijaviti Jedinstvenom upravnom odjelu Općine.

Članak 15.

Rješenjem o komunalnoj naknadi obvezno se utvrđuje:

1. iznos komunalne naknade po četvornome metru (m2) nekretnine
2. obračunska površina nekretnine
3. godišnji iznos komunalne naknade
4. mjesečni iznos komunalne naknade, odnosno iznos obroka komunalne naknade ako se naknada ne plaća mjesečno
5. rok za plaćanje mjesečnog iznosa komunalne naknade, odnosno iznosa obroka komunalne naknade ako se naknada ne plaća mjesečno.

Članak 16.

Komunalna naknada plaća se u dva polugodišnja obroka:

* I. obrok – s dospijećem do 31. svibnja tekuće godine
* II. obrok – s dospijećem do 30. studenog tekuće godine

Obveznicima plaćanja komunalne naknade dostavljaju se:

* dvije uplatnice za jednu kalendarsku godinu (fizičke osobe)
* dva računa za jednu kalendarsku godinu (pravne osobe).

Članak 17.

U postupku donošenja rješenja o komunalnoj naknadi i u postupku provedbe ovrhe rješenja o komunalnoj naknadi primjenjuju se propisi o porezima i drugim javnim davanjima.

U slučaju neplaćanja komunalne naknade i neplaćanja po sporazumu o obročnoj otplati duga komunalna naknada naplatiti će se provedbom ovrhe na osnovi ovršnog rješenja o komunalnoj naknadi.

Članak 18.

Protiv rješenja o komunalnoj naknadi i rješenja o ovrsi te rješenja o obustavi postupka Jedinstvenog upravnog odjela obveznik može izjaviti žalbu županijskom upravnom tijelu nadležnom za poslove komunalnog gospodarstva u roku od 30 dana od dana primitka rješenja.

Žalba se dostavlja Jedinstvenom upravnom odjelu Općine Petrijanec, Vladimira Nazora 157 neposredno ili putem pošte preporučeno, a može se izjaviti i usmeno na zapisnik u Jedinstvenom upravnom odjelu Općine.

Žalba ne odgađa izvršenje rješenja.

1. **NEKRETNINE KOJE SU U POTPUNOSTI ILI DJELOMIČNO OSLOBOĐENE OD PLAĆANJA KOMUNALNE NAKNADE**

Članak 19.

Od obveze plaćanja komunalne naknade oslobođeni su u potpunosti vlasnici, odnosno korisnici nekretnina:

1. Općina Petrijanec u svim slučajevima u kojima bi kao vlasnik ili korisnik zgrada ili građevinskog zemljišta bila neposredni obveznik plaćanja komunalne naknade,
2. Trgovačka društva, javne ustanove i pravne osobe kojih je Općina Petrijanec osnivač kao i u slučaju da se njihova djelatnost po zakonu financira iz općinskog proračuna.

Od obveze plaćanja komunalne naknade oslobađaju se djelomično trgovačka društva, javne ustanove i druge pravne osobe u kojima Općina ima udjele, a prema % udjela Općine u vlasništvu tih pravnih osoba.

Od obveze plaćanja komunalne naknade oslobođeni su u potpunosti vlasnici, odnosno korisnici objekta i zemljišta koje se koristi u svrhe:

1. zgrade i zemljišta koje se koriste za obavljanje vatrogasne djelatnosti,
2. zgrade i prostorije koje koriste vjerske zajednice za vršenje vjerskih obreda,
3. zgrade, prostorije i zemljište koje koriste ustanove osnovnoškolskog obrazovanja,
4. zgrade, prostorije i zemljište koje koriste humanitarne i sportske organizacije,
5. zgrade i zemljište koje se koristi u poljoprivredne svrhe (za spremanje poljoprivrednih alatki)
6. zgrade koje su oštećene uslijed elementarne nepogode ili vremenske nepogode radi koje u njima nije moguće boraviti, odnosno obavljati djelatnost za koju su namijenjene,
7. zemljišta na kojima se nalaze javni parkovi, prostori za rekreaciju i dječja igrališta te
8. zemljišta koja služe isključivo javnom prometu, ceste, trgovi, autobusna stajališta, prostor za javno parkiranje.

Od obveze plaćanja komunalne naknade oslobođeni su u potpunosti vlasnici, odnosno korisnici fizičke osobe za neizgrađeno građevinsko zemljište.

1. **UVJETI ZA DJELOMIČNO ILI POTPUNO OSLOBOĐENJE OD PLAĆANJA KOMUNALNE NAKNADE**

Članak 20.

Pravo na oslobođenje od obveze plaćanja komunalne naknade u pojedinačnim slučajevima ima obveznik komunalne naknade utvrđen rješenjem Jedinstvenog upravnog odjela Općine s prebivalištem na području Općine u slučajevima ako se radi o:

* obveznici koji žive u staračkom domaćinstvu u kojem su svi članovi domaćinstva stariji od 65 godina.

Članak 21.

Oslobođenje od obveze plaćanja komunalne naknade utvrđuje se rješenjem Jedinstvenog upravnog odjela Općine, po zahtjevu obveznika, uz priložene dokaze o ostvarivanju toga prava sukladno odredbama ove Odluke.

Članak 22.

U slučaju oslobođenja od plaćanja komunalne naknade prema odredbama ove Odluke sredstva potrebna za održavanje objekata i uređaja komunalne infrastrukture osigurat će se u Proračunu Općine iz poreznih prihoda i ostalih namjenskih sredstava za održavanje objekata i uređaja komunalne infrastrukture.

1. **PRIJELAZNE I ZAVRŠNE ODREDBE**

Članak 23.

Danom stupanja na snagu ove Odluke prestaje važiti Odluka o komunalnoj naknadi (»Službeni vjesnik Varaždinske županije«, broj 29/01).

Članak 24.

Ova Odluka stupa na snagu osmog dana od dana objave u »Službenom vjesniku Varaždinske županije«.

Potpredsjednik Općinskog vijeća

Roman Strelec, v. r.